זיו אריה

זיו אריה (נולד ב-22 בנובמבר 1971) הוא כדורגלן עבר ישראלי, וכיום מאמן קבוצת הפועל ירושלים מליגת העל.

ביוגרפיה 
אריה, יליד קריית אונו, שיחק בצעירותו במחלקת הנוער של מכבי תל אביב. את רוב הקריירה ככדורגלן הוא העביר בליגות הנמוכות, בין השאר בקבוצות שמשון תל אביב, מכבי רמת עמידר והפועל יהוד. לאחר הפרישה, עבד מספר שנים בחברת "בזק". את משרת האימון הראשונה שלו קיבל במחלקת הילדים של מכבי תל אביב, ועם השנים עבר לאמן גם במחלקות הנוער. בתקופה שלו במכבי תל אביב, אימן אריה שורה של שחקני עתיד מובילים ובהם עומר אצילי, דור מיכה, יונתן כהן ודן גלזר. בנוסף שימש כסקאוט של קבוצת הבוגרים במועדון התל אביבי.

ביוני 2016 מונה לעוזרו של רן בן שמעון בבית"ר ירושלים, ולאחר מכן היה במשך תקופה קצרה מאמנה הראשי של דילה גורי מליגת העל הגאורגית. באוקטובר 2017 קיבל אריה את משרת האימון בקבוצת הליגה הלאומית, בית"ר תל אביב רמלה. בשתי עונותיו בקבוצה, הוביל אריה את בית"ר לפלייאוף העליון, אך הקבוצה כשלה בהעפלה לליגת העל.

ב-24 במאי 2019, מונה למאמן הפועל קטמון ירושלים, לאחר שזו נפרדה מהמאמן יוסי מזרחי. בשנתו הראשונה בקבוצה, סיימה קטמון במקום הרביעי בליגה הלאומית ולא הצליחה להעפיל לליגת העל.

לקראת עונת 2020/2021 שונה שמה של "הפועל קטמון ירושלים" ל"הפועל ירושלים" ואריה הוביל את הקבוצה למקום השני בתום העונה הסדירה של הליגה הלאומית. ב-30 באפריל 2021, ניצחה הפועל ירושלים את סקציה נס ציונה בתוצאה 0–2, והבטיחה את חזרתה לליגה הבכירה, אחרי היעדרות של 21 שנים.

מספר שבועות לאחר העלייה, חודש חוזהו של אריה בקבוצה. ב-23 במאי 2022 האריך את חוזהו במועדון. בעונת 2021\2022, לאחר ניצחון בית 1-0 נגד מכבי פתח תקווה, נשארה הפועל ירושלים בליגת העל וניצלה מירידה. ב- 4 למרץ 2023 אריה והפועל ירושלים ניצחו את מכבי תל אביב, והבטיחו את ההשתתפות בפלייאוף העליון. ב-23 במרץ 2023 האריך את חוזהו, והפך למאמן בעל רצף האימון הארוך ביותר בתולדות הפועל ירושלים.

נשוי ואב לשלושה. מתגורר בגני תקווה.

קישורים חיצוניים

הערות שוליים

כדורגלנים ישראלים
קריית אונו: כדורגלנים
כדורגלני שמשון תל אביב
כדורגלני מכבי רמת עמידר
כדורגלני הפועל יהוד
מאמני כדורגל ישראלים
מאמני הפועל קטמון ירושלים
מאמני הפועל ירושלים
ישראלים שנולדו ב-1971